pythainlp/thaigov-v2-corpus-22032023 huggingface dataset:
วันพฤหัสบดีที่ 15 กันยายน 2565
การรถไฟแห่งประเทศไทย วางพวงมาลา เนื่องใน “วันบุรฉัตร” 14 กันยายน 2565 เพื่อน้อมรำลึกถึง
พระกรุณา พลเอก พระเจ้าบรมวงศ์เธอ กรมพระกำแพงเพ็ชรอัครโยธิน บิดาแห่งกิจการรถไฟยุคใหม่
เมื่อวันที่ 14 กันยายน 2565 ณ ตึกบัญชาการรถไฟ การรถไฟแห่งประเทศไทย นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม เป็นประธานในพิธีวางพวงมาลา เนื่องใน “วันบุรฉัตร” พร้อมด้วยพระประยูรญาติ นายจิรุตม์ วิศาลจิตร ประธานกรรมการรถไฟ นายนิรุฒ มณีพันธ์ ผู้ว่าการรถไฟแห่งประเทศไทย และรองผู้ว่าการรถไฟแห่งประเทศไทย ร่วมวางพวงมาลาพระอนุสาวรีย์พลเอก พระเจ้าบรมวงศ์เธอ กรมพระกำแพงเพ็ชรอัครโยธิน บริเวณหน้าตึกบัญชการ การรถไฟแห่งประเทศไทย เพื่อเป็นการน้อมรำลึกถึงพระกรุณาของพลเอก พระเจ้าบรมวงศ์เธอ กรมพระกำแพงเพ็ชรอัครโยธิน อดีตผู้บัญชาการกรมรถไฟหลวง บิดาแห่งกิจการรถไฟยุคใหม่ ตลอดจนพระกรณียกิจของพระองค์ที่มีต่อประชาชนและประเทศไทย
นายนิรุฒ มณีพันธ์ ผู้ว่าการรถไฟแห่งประเทศไทย(รฟท.) กล่าวว่า ตามที่ รฟท ได้มีการจัดงาน “วันบุรฉัตร” ขึ้นในทุกวันที่ 14 กันยายนของทุกปี เพื่อเป็นการน้อมรำลึกถึงพระกรุณาธิคุณของพลเอก พระเจ้าบรมวงศ์เธอ กรมพระกำแพงเพ็ชรอัครโยธิน อดีตผู้บัญชาการกรมรถไฟหลวง พระบิดาแห่งกิจการรถไฟยุคใหม่ ตลอดจนพระกรณียกิจของพระองค์ที่มีต่อประชาชนและประเทศไทย โดยกิจกรรมในวันนี้ ได้จัดให้มีพิธีสงฆ์เพื่อทำบุญอุทิศถวาย พิธีวางพวงมาลาที่บริเวณหน้าพระอนุสาวรีย์ฯ และมีการมอบอุปกรณ์ทางการแพทย์ให้กับโรงพยาบาลบุรฉัตรไชยากร โดย “บุรฉัตรมูลนิธิ” ในโอกาสนี้ได้รับมอบเงินบริจาคจาก ม.ร.ว.ศุภดิศ ดิศกุล ประธานกรรมการ บริษัท ขนส่งน้ำมันทางท่อ จำกัด (FPT) และ ประธานกรรมการบริหาร (CEO) บริษัท บริการเชื้อเพลิงการบินกรุงเทพ จำกัด (มหาชน) (BAFS) จำนวน ๑๐๐,๐๐๐ บาท เข้าสมทบทุน “บุรฉัตรมูลนิธิ” เพื่อนำไปใช้ในกิจกรรมสาธารณกุศลต่อไป
สำหรับพระประวัติของ พลเอกพระเจ้าบรมวงศ์เธอ กรมพระกำแพงเพ็ชรอัครโยธิน ประสูติเมื่อวันที่ 23 มกราคม พ.ศ. 2424 และได้รับพระมหากรุณาโปรดเกล้าฯ ให้ดำรงตำแหน่งผู้บัญชาการกรมรถไฟหลวง ระหว่างปี พ.ศ. 2460-2469 โดยพระองค์ได้ทรงวางรากฐานกิจการรถไฟให้เจริญรุดหน้าในหลายด้าน ทรงนำเทคโนโลยีสมัยใหม่มาพัฒนากิจการรถไฟให้บังเกิดผลดีรวดเร็ว และสะดวกในการปฏิบัติงาน ทรงปรับปรุงสัญญาณประแจกลและโทรคมนาคมของกรมรถไฟหลวง โดยริเริ่มใช้โทรศัพท์ทางไกล โทรศัพท์อัตโนมัติ และเครื่องตราทางสะดวกแทนการขอทางด้วยเครื่องโทรเลข พร้อมทั้งทรงวางแผนและดำเนินการนำรถจักรดีเซลมาใช้แทนรถจักรไอน้ำ
นอกจากนี้ ยังได้จัดให้มีพระราชบัญญัติจัดวางการรถไฟแลทางหลวง พุทธศักราช 2464 ให้เป็นมาตรฐานสากล เพื่อควบคุมคุ้มครองให้รถไฟหลวง รถไฟเอกชนที่ได้รับอนุญาตดำเนินการและรถไฟอุตสาหกรรมให้มาขึ้นอยู่กับสภากรรมการรถไฟ ซึ่งเป็นการวางหลักการบริหารกิจการรถไฟของประเทศ จึงนับได้ว่าพระดำริของพระองค์ได้ก่อให้เกิดคุณประโยชน์ และความเจริญก้าวหน้าแก่กิจการรถไฟ และบังเกิดคุณประโยชน์แก่ประเทศชาติ ตลอดจนประชาชนคนไทยอย่างมหาศาล
วันอังคารที่ 4 ตุลาคม 2565
ผวจ.สิงห์บุรี ลงพื้นที่ให้ความช่วยเหลือผู้ประสบอุทกภัย อ.อินทร์บุรี โดยใช้ฐานข้อมูลจากแอปฯ "พ้นภัย"
ผวจ.สิงห์บุรี ลงพื้นที่ให้ความช่วยเหลือผู้ประสบอุทกภัย อ.อินทร์บุรี โดยใช้ฐานข้อมูลจากแอปฯ "พ้นภัย"
วันนี้ (4 ตุลาคม 2565) เวลา 13.30 น. นายสุพจน์ ยศสิงห์คำ ผู้ว่าราชการจังหวัดสิงห์บุรีและนายกเหล่ากาชาดจังหวัดสิงห์บุรี พร้อมด้วย นายสัมฤทธิ์ กองเงิน รองผู้ว่าราชการจังหวัดสิงห์บุรี นายสมชาย ลีหล้าน้อย รองผู้ว่าราชการจังหวัดสิงห์บุรี นายปรัชญา เปปะตัง ปลัดจังหวัดสิงห์บุรี นางสาววีรวรรณ จันทนเสวี หัวหน้าสำนักงานจังหวัดสิงห์บุรี นางสาวนงเยาว์ เทพศิริ หัวหน้าสำนักงานป้องกันและบรรเทาสาธารณภัยจังหวัดสิงห์บุรี คณะกรรมการเหล่ากาชาดจังหวัดสิงห์บุรี มอบชุดธารน้ำใจ จากสภากาชาดไทย เพื่อช่วยเหลือผู้ประสบอุทกภัยในพื้นที่ตำบลทับยา หมู่ที่ 6, 7, และ 8 จำนวน 3 หมู่บ้าน 220 ครัวเรือน โดยมีนางศิริลักษม์ เหมาะพิชัย นายอำเภออินทร์บุรี ปลัดอำเภอ นายกเทศมนตรีตำบลทับยา กำนัน ผู้ใหญ่บ้าน ฯลฯ ในพื้นที่ให้การต้อนรับและอำนวยความสะดวก
นายสุพจน์ ยศสิงห์คำ ผู้ว่าราชการจังหวัดสิงห์บุรีและนายกเหล่ากาชาดจังหวัดสิงห์บุรี เปิดเผยว่า สถานการณ์อุทกภัยในจังหวัดสิงห์บุรี เกิดจากน้ำล้นตลิ่งจากแม่น้ำเจ้าพระยา ได้รับผลกระทบในพื้นที่ 3 อำเภอ 8 ตำบล 6 ชุมชน 28 หมู่บ้าน 4,490 หลังคาเรือน สำหรับในพื้นที่ อำเภออินทร์บุรี ได้รับผลกระทบ 4 ตำบล 15 หมู่บ้าน 1,933 หลังคาเรือน โดยถุงธารน้ำใจ จากสภากาชาดไทยนี้ กำนัน และที่ทำการปกครองอำเภออินทร์บุรี ได้บันทึกข้อมูล เพื่อขอความช่วยเหลือด้านถุงยังชีพ ผ่านระบบแอปพลิเคชัน “พ้นภัย” ซึ่งเป็นระบบฐานข้อมูลภัยพิบัติช่วยเหลือผู้ประสบภัย โดยประชาชนสามารถแจ้งเหตุขอความช่วยเหลือ ผ่านแอปพลิเคชัน “พ้นภัย” ได้อย่างรวดเร็ว และมีกระบวนการคัดกรองตรวจสอบคำร้อง ผ่านผู้ใหญ่บ้าน กำนัน อบต. อำเภอ ไปจนถึงระดับจังหวัด ก่อนที่กาชาดและหน่วยงานที่เกี่ยวข้องจะจัดส่งความช่วยเหลือออกไป ซึ่งจะช่วยลดความซ้ำซ้อน และความไม่ทั่วถึง ในการช่วยเหลือผู้ประสบภัยลงได้
จากนั้น นายสุพจน์ ยศสิงห์คำ ผู้ว่าราชการจังหวัดสิงห์บุรี ได้พบปะพูดคุยและให้กำลังใจพี่น้องประชาชนผู้ประสบอุทกภัยที่มารับมอบถุงยังชีพ ณ สำนักงานเทศบาลตำบลทับยา พร้อม ตรวจสอบสถานการณ์น้ำในพื้นที่ และนำถุงยังชีพจากสภากาชาดไทย มอบให้กับผู้สูงอายุ ผู้ป่วยติดเตียง ที่ไม่สามารถเดินทางออกมารับถุงยังชีพได้ ณ บ้านของผู้สูงอายุ ผู้ป่วยติดเตียง จำนวน 5 ราย ได้แก่ 1) น.ส.จำรูญ โสมาธิติ อายุ 95 ปี ผู้สูงอายุ 2) นางประนอม ศรีนวล อายุ 74 ปี ผู้สูงอายุ 3) นายละออง บุญสุข อายุ 89 ปี ผู้สูงอายุ 4) นางทองอยู่ จูคง อายุ 84 ปี ผู้สูงอายุ และ 5) นายสมคิด นกพันธุ์ อายุ 63 ปี ผู้ป่วยติดเตียง
นายสุพจน์ ยศสิงห์คำ ผู้ว่าราชการจังหวัดสิงห์บุรี กล่าวทิ้งท้ายว่า จังหวัดสิงห์บุรีได้เตรียมความพร้อมทั้งก่อน ระหว่าง และหลังเกิดสถานการณ์ รวมถึงจัดกำลังเจ้าหน้าที่ และเครื่องจักรกลสาธารณภัย ตลอด 24 ชั่วโมง เพื่อให้ประชาชนได้รับผลกระทบจากสถานการณ์อุทกภัยน้อยที่สุด นอกจากนี้ ประชาชนยังสามารถขอความช่วยเหลือและแจ้งเหตุสาธารณภัยได้ที่ สายด่วนนิรภัย โทร. 1784 ตลอด 24 ชั่วโมง
วันจันทร์ที่ 29 สิงหาคม 2565
โฆษกรัฐบาลเผย รัฐบาลยินดี R&I คงอันดับความน่าเชื่อถือของไทย (Sovereign Credit Rating) ที่ A- และคงมุมมองความน่าเชื่อถืออยู่ในระดับมีเสถียรภาพ (Stable Outlook)
โฆษกรัฐบาลเผย รัฐบาลยินดี R&I คงอันดับความน่าเชื่อถือของไทย (Sovereign Credit Rating) ที่ A- และคงมุมมองความน่าเชื่อถืออยู่ในระดับมีเสถียรภาพ (Stable Outlook)
วันนี้ (29 สิงหาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า รัฐบาลยินดีที่บริษัทจัดอันดับความน่าเชื่อถือชั้นนำของประเทศญี่ปุ่น “Rating and Investment Information, Inc. (R&I)” ได้จัดอันดับความน่าเชื่อถือของตราสารหนี้และผู้ออกตราสารหนี้ทั้งในประเทศญี่ปุ่นและต่างประเทศ โดยคงอันดับความน่าเชื่อถือของประเทศไทย (Sovereign Credit Rating) ที่ A- และคงมุมมองความน่าเชื่อถือของประเทศไทยอยู่ในระดับมีเสถียรภาพ (Stable Outlook)
โฆษกประจำสำนักนายกรัฐมนตรี กล่าวว่า สำนักงานบริหารหนี้สาธารณะ (สบน.) เปิดเผยถึงการจัดอันดับของ R&I ซึ่งแสดงได้ว่า เห็นถึงมาตรการทางการเงินและการคลังของรัฐบาลไทยในช่วงสถานการณ์แพร่ระบาดของโรคโควิด-19 ที่มีประสิทธิภาพ ประกอบกับมีปัจจัยบวกด้านการลงทุนในกลุ่มอุตสาหกรรมการผลิตจากต่างประเทศและภาคการท่องเที่ยวที่เติบโตต่อเนื่อง ส่งผลให้เศรษฐกิจไทยเริ่มฟื้นตัวอย่างเต็มที่ โดย R&I เชื่อมั่นว่า รัฐบาลยังคงรักษาเสถียรภาพทางการคลังและใส่ใจต่อภาระหนี้สาธารณะ (Debt Burden) ภายใต้พระราชบัญญัติวินัยการเงินการคลังของรัฐ พ.ศ. 2561 ในระดับที่เหมาะสม
ในขณะที่ R&I คาดว่า ภาคการเงินต่างประเทศ (External Finance) ในปี 2566 ดุลบัญชีเดินสะพัดจะกลับมาเกินดุลจากการฟื้นตัวของภาคการท่องเที่ยวและการลดลงของราคาพลังงาน นอกจากนี้ ภาคการเงินต่างประเทศยังมีความเข้มแข็ง เนื่องจากมีทุนสำรองระหว่างประเทศสูงและสภาพคล่องต่างประเทศมีความเข้มแข็ง แม้ในปี 2565 ประเทศไทยจะขาดดุลบัญชีเดินสะพัดจากรายได้ภาคการท่องเที่ยวลดลง ต้นทุนด้านการขนส่งเพิ่มขึ้น การขาดแคลนของเซมิคอนดักเตอร์ และการล็อคดาวน์ระลอกใหม่ของสาธารณรัฐประชาชนจีนก็ตาม ดังนั้น รัฐบาลจำเป็นต้องดำเนินมาตรการเชิงรุกในการพัฒนาอุตสาหกรรมที่มีมูลค่าเพิ่มสูง การพัฒนาเขตเศรษฐกิจพิเศษ EEC และลงทุนในโครงการโครงสร้างพื้นฐานอย่างต่อเนื่อง เพื่อกระตุ้นเศรษฐกิจ ผลักดันให้เกิดการลงทุนจากต่างประเทศ เพื่อเพิ่มศักยภาพการเจริญเติบโตทางเศรษฐกิจในระยะยาว
“รัฐบาลพิจารณา ประเมิน และดำเนินนโยบายทางการเงินการคลังอย่างเหมาะสม ต่อเนื่องเพื่อฟื้นฟูประเทศจากผลกระทบการแพร่ระบาดโรคโควิด-19 และภาวะสถานการณ์จากเศรษฐกิจโลก โดยยึดตามประโยชน์ของชาติและประชาชนเป็นสำคัญ เพื่อวิถีชีวิตที่ดีของพี่น้องประชาชน ตลอดจนเพื่อเพิ่มศักยภาพและโอกาสในการเติบโตทางเศรษฐกิจของไทยอย่างยั่งยืน” นายอนุชาฯ กล่าว
วันศุกร์ที่ 7 ตุลาคม 2565
กรมการขนส่งทางบกแนะนำเจ้าของรถยนต์และรถจักรยานยนต์ที่แผ่นป้ายทะเบียนรถหล่นหาย สามารถยื่นคำขอรับแผ่นป้ายทะเบียนรถทดแทนได้ ณ สำนักงานขนส่งที่รถนั้นอยู่ในความรับผิดชอบ
...
กรมการขนส่งทางบกแนะนำเจ้าของรถยนต์และรถจักรยานยนต์ที่แผ่นป้ายทะเบียนรถหล่นหาย สามารถยื่นคำขอรับแผ่นป้ายทะเบียนรถทดแทนได้ ณ สำนักงานขนส่งที่รถนั้นอยู่ในความรับผิดชอบ
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กระทรวงคมนาคม กล่าวว่า ปัจจุบันประเทศไทยเข้าสู่ช่วงฤดูฝนทำให้หลายพื้นที่ทั้งในเขตกรุงเทพมหานคร ปริมณฑล และจังหวัดที่อยู่ตามภูมิภาคต่าง ๆ มีฝนตกหนักและเกิดน้ำท่วมขังในหลายพื้นที่ ผู้ขับรถยนต์และรถจักรยานยนต์หลายคันจำเป็นต้องขับรถลุยน้ำอย่างหลีกเลี่ยงไม่ได้ เป็นเหตุให้แผ่นป้ายทะเบียนรถหล่นหาย หรือตัวยึดแผ่นป้ายเกิดสนิมและแผ่นป้ายทะเบียนรถหลุดหล่น กรมการขนส่งทางบก (ขบ.) ในฐานะหน่วยงานที่ออกแผ่นป้ายทะเบียนรถยนต์และรถจักรยานยนต์ให้ผู้ขับรถ แนะนำให้เจ้าของรถควรตรวจสอบการยึดติดแผ่นป้ายทะเบียนรถทั้งด้านหน้าและท้ายรถให้มีความมั่นคงแน่นหนา เพื่อป้องกันการหลุดหล่นระหว่างการขับรถ อย่างไรก็ตาม สำหรับเจ้าของรถที่ทำแผ่นป้ายทะเบียนรถหล่นหาย สามารถขอรับแผ่นป้ายทะเบียนรถทดแทนได้ทันทีโดยไม่ต้องแจ้งความ โดยติดต่อยื่นคำขอ ณ สำนักงานขนส่งที่รถนั้นอยู่ในความรับผิดชอบ
รองอธิบดีกรมการขนส่งทางบก กล่าวเพิ่มเติมว่า สำหรับเจ้าของรถที่ต้องการขอแผ่นป้ายทะเบียนรถทดแทนกรณีชำรุด สูญหาย หรือลบเลือนในสาระสำคัญ ต้องใช้หลักฐานดังต่อไปนี้ใบคู่มือจดทะเบียนรถฉบับจริง บัตรประจำตัวประชาชนฉบับจริงของเจ้าของรถ กรณีเป็นนิติบุคคลต้องมีหนังสือรับรองการจดทะเบียนนิติบุคคล ไม่เกิน 1 ปี และสำเนาบัตรประจำตัวประชาชนของกรรมการที่มีอำนาจลงนามทุกคน ในกรณีที่เจ้าของรถไม่สามารถมาดำเนินการได้ด้วยตนเองสามารถมอบอำนาจให้ผู้อื่นมาดำเนินการได้ และต้องมีหนังสือมอบอำนาจพร้อมสำเนาบัตรประจำตัวประชาชนผู้มอบอำนาจและผู้รับมอบอำนาจ มาแสดงด้วย ทั้งนี้ รถที่ติดไฟแนนซ์ สามารถติดต่อไฟแนนซ์เพื่อให้ดำเนินการแทน หรือหากต้องการดำเนินการด้วยตนเอง ต้องใช้ใบคู่มือจดทะเบียนรถฉบับจริง และบัตรประจำตัวประชาชนผู้เช่าซื้อ หนังสือรับรองจากบริษัทไฟแนนซ์ หนังสือมอบอำนาจจากไฟแนนซ์พร้อมสำเนาบัตรประชาชนของผู้รับมอบอำนาจ สำหรับการขอแผ่นป้ายทะเบียนรถทดแทนมีค่าธรรมเนียมแผ่นป้ายละ 100 บาท ค่าคำขอ 5 บาท ทั้งนี้ รถที่จดทะเบียนในพื้นที่กรุงเทพมหานครจะได้รับแผ่นป้ายทะเบียนรถภายใน 5 วันทำการ และรถที่จดทะเบียนในพื้นที่ต่างจังหวัดจะได้รับแผ่นป้ายทะเบียนรถภายใน 10 วันทำการ โดยระหว่างนี้สามารถใช้ใบเสร็จรับเงินแทนแผ่นป้ายทะเบียนรถเป็นการชั่วคราวได้ ซึ่งหากพบว่าป้ายทะเบียนรถหล่นหายเจ้าของรถควรรีบดำเนินการขอรับแผ่นป้ายทะเบียนรถทดแทนทันที เตือนเจ้าของรถห้ามทำแผ่นป้ายทะเบียนรถขึ้นเองโดยเด็ดขาด เนื่องจากมีความผิดตามพระราชบัญญัติรถยนต์ พ.ศ. 2522 ฐานใช้แผ่นป้ายทะเบียนมีลักษณะไม่ถูกต้องตามที่กำหนดในกฎกระทรวง มีโทษปรับสูงสุดไม่เกิน 2,000 บาท จึงขอให้เจ้าของรถปฏิบัติตามกฎหมายอย่างเคร่งครัด โดยสามารถสอบถามรายละเอียดเพิ่มเติมได้ที่ สำนักงานขนส่งจังหวัดทุกแห่ง หรือโทรสายด่วน 1584
วันพฤหัสบดีที่ 27 ตุลาคม 2565
“ดีอีเอส” อนุมัติ 41 โครงการ ที่ได้รับการสนับสนุนจากกองทุนพัฒนาดิจิทัลเพื่อเศรษฐกิจและสังคม
“ดีอีเอส” อนุมัติ 41 โครงการ ที่ได้รับการสนับสนุนจากกองทุนพัฒนาดิจิทัลเพื่อเศรษฐกิจและสังคม
วันนี้ (27 ตุลาคม 65) นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม เป็นประธานแถลงข่าวประกาศผลการพิจารณาโครงการหรือกิจกรรม ที่ได้รับการสนับสนุนจากกองทุนพัฒนาดิจิทัลเพื่อเศรษฐกิจและสังคม ประจำปีงบประมาณ พ.ศ. 2565 จำนวน 41 โครงการ เพื่อเพิ่มขีดความสามารถในการแข่งขันทางเศรษฐกิจอันจะเป็นประโยชน์ต่อการพัฒนาและส่งเสริมนวัตกรรมเทคโนโลยีดิจิทัลในประเทศไทย โดยมีนายภุชพงค์ โนดไธสง เลขาธิการคณะกรรมการดิจิทัลเพื่อเศรษฐกิจและสังคมแห่งชาติ (สดช.) พร้อมด้วยนางสาวสุกันยาณี ยะวิญชาญ ผู้ตรวจกระทรวงฯ และคณะผู้บริหาร ณ ห้องประชุมวายุภักษ์ 6 ชั้น 5 โรงแรมเซ็นทรา บาย เซ็นทาราศูนย์ราชการและคอนเวนชันเซ็นเตอร์
**************************
วันอังคารที่ 20 กันยายน 2565
โฆษกรัฐบาลเผยรัฐบาลเตือนคนไทยที่จะเดินทางไปต่างประเทศให้เช็กสถานการณ์ประเทศปลายทางก่อนการเดินทางหลังเกิดเหตุภัยธรรมชาติ ไต้หวัน ญี่ปุ่น และ เม็กซิโก
โฆษกรัฐบาลเผยรัฐบาลเตือนคนไทยที่จะเดินทางไปต่างประเทศให้เช็กสถานการณ์ประเทศปลายทางก่อนการเดินทางหลังเกิดเหตุภัยธรรมชาติ ไต้หวัน ญี่ปุ่น และ เม็กซิโก
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรีเปิดเผยว่า รัฐบาลห่วงใยประชาชนที่จะเดินทางไปต่างประเทศ ขอให้เช็กสถานการณ์ในประเทศปลายทางก่อนเดินทางเพื่อความปลอดภัย
จากกรณีเกิดเหตุแผ่นดินไหวรุนแรงขนาด 6.8 ที่เมืองไถตง ไต้หวัน เกิดความเสียหายในหลายพื้นที่ และสถานการณ์พายุไต้ฝุ่นหมายเลข 14 ที่ญี่ปุ่นรุนแรงขึ้น เกิดฝนตกหนัก เสี่ยงที่จะเกิดภัยพิบัติจากปริมาณฝน รวมถึงลมกระโชกแรงในภูมิภาคคิวชู และโอกินาวะ
รวมทั้ง สถานเอกอัครราชทูต ณ กรุงเม็กซิโก รายงานว่า เมื่อวานนี้ (19 กันยายน 2565) ทางการเม็กซิโกได้จัดการซ้อมรับมือแผ่นดินไหว ซึ่งภายหลังการซ้อมไม่นาน ได้เกิดแผ่นดินไหวใหญ่ความรุนแรง 7.7 ริกเตอร์ มีจุดศูนย์กลางอยู่ใกล้ชายฝั่งแปซิฟิกในรัฐ Michoacán ที่ระดับความลึกประมาณ 15 กม. ห่างจากกรุงเม็กซิโกประมาณ 600 กม. ประชาชนในกรุงเม็กซิโกสามารถรับรู้ถึงแรงสั่นสะเทือน และพากันออกจากอาคารบ้านเรือนอีกครั้งหลังการซ้อม
“รัฐบาลห่วงใยประชาชนที่จะเดินทางไปยังต่างประเทศขอให้ตรวจสอบสถานการณ์ประเทศปลายทางที่จะเดินทางไปเพื่อหลีกเลี่ยงสถานการณ์ที่ไม่ปลอดภัย ใช้ความระมัดระวังในการเดินทางและหลีกเลี่ยงบริเวณพื้นที่เสี่ยง ซึ่งในชั้นนี้ ทั้งสามเหตุการณ์ยังไม่มีรายงานว่ามีผลกระทบต่อชีวิตของคนไทย” นายอนุชาฯ กล่าว
วันอาทิตย์ที่ 9 ตุลาคม 2565
ยธ. อนุมัติ 110,000 บาท/ราย ช่วยเหลือครอบครัวผู้เสียชีวิต (ไม่รวมรายก่อเหตุ) จากเหตุการณ์ ที่ จ.หนองบัวลำภู ด้าน พม. ระดมกำลัง นักจิตวิทยา – จนท.พม. ดูแลฟื้นฟูจิตใจ
.....
กระทรวงยุติธรรม (ยธ.) เร่งให้ความช่วยเหลือเยียวยาผู้บาดเจ็บและครอบครัวผู้เสียชีวิต จากเหตุการณ์ที่ จ.หนองบัวลำภู ตาม พ.ร.บ.ค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา พ.ศ.2544 โดย คณะอนุกรรมการฯ จ.หนองบัวลำภู อนุมัติ ช่วยเหลือครอบครัวผู้เสียชีวิต 36 ราย รายละ 110,000 บาท (ไม่รวมรายก่อเหตุ) และอนุมัติช่วยค่ารักษาพยาบาลผู้บาดเจ็บ 10 ราย
.
ด้านกระทรวงการพัฒนาสังคมและความมั่นคงของมนุษย์ (พม.) ระดมกำลังเจ้าหน้าที่ พม. จ.หนองบัวลำภู จ.เลย จ.ขอนแก่น จ.หนองคาย จ.อุดรธานี และ จ.พิษณุโลก รวมทั้งนักจิตวิทยา 8 คน ร่วมกับเจ้าหน้าที่จากกรมสุขภาพจิต ลงพื้นที่ดูแลสภาพจิตใจครอบครัวผู้เสียชีวิตตั้งแต่ช่วงบ่ายวานนี้ (6 ต.ค. 65)
#ไทยคู่ฟ้า#สื่อสารรัฐบาลไทย
-------------------
วันพุธที่ 14 กันยายน 2565
นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม เป็นประธานพิธีสวดพระพุทธมนต์และวางพวงดอกไม้เนื่องในวันบุรฉัตร
เมื่อวันที่ 14 กันยายน 2565 ณ บริเวณพระอนุสาวรีย์ พลเอก พระเจ้าบรมวงศ์เธอ กรมพระกำแพงเพชรอัครโยธิน การรถไฟแห่งประเทศไทย
นายศักดิ์สยาม ชิดชอบ รัฐมนตรีว่าการกระทรวงคมนาคม มอบให้ นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม เป็นประธานในพิธีสวดพระพุทธมนต์และวางพวงดอกไม้ เนื่องในวันบุรฉัตร พร้อมด้วยนายอานนท์ เหลืองบริบูรณ์ รองปลัดกระทรวงคมนาคม นายจิรุตม์ วิศาลจิตร อธิบดีกรมการขนส่งทางบก ประธานกรรมการรถไฟแห่งประเทศไทย พระประยูรญาติ (นัดดา-ปนัดดา) กรมพระกำแพงเพชรอัครโยธิน และอดีตผู้ว่าการรถไฟแห่งประเทศไทย ร่วมในพิธี โดยมีนายนิรุฒ มณีพันธ์ ผู้ว่าการรถไฟแห่งประเทศไทย และพนักงานการรถไฟแห่งประเทศไทย ให้การต้อนรับ เมื่อวันที่ 14 กันยายน 2565 ณ บริเวณพระอนุสาวรีย์ พลเอก พระเจ้าบรมวงศ์เธอ กรมพระกำแพงเพชรอัครโยธิน การรถไฟแห่งประเทศไทย
“วันบุรฉัตร” ในวันที่ 14 กันยายน ของทุกปี เป็นวันคล้ายวันสิ้นพระชนม์ของพลเอก พระเจ้าบรมวงศ์เธอ กรมพระกำแพงเพชรอัครโยธิน ผู้ทรงประกอบพระกรณียกิจที่สำคัญอันเป็นประโยชน์ต่อประเทศชาตินานัปการ จนได้รับพระสมัญญาว่า “พระบิดาแห่งกิจการรถไฟยุคใหม่” การรถไฟแห่งประเทศไทยได้จัดพิธีสวดพระพุทธมนต์ และวางพวงดอกไม้ที่พระอนุสาวรีย์พลเอก พระเจ้าบรมวงศ์เธอ กรมพระกำแพงเพชรอัครโยธิน เพื่อเป็นการน้อมรำลึกถึงพระมหากรุณาธิคุณของพระองค์ท่านที่ทรงอุทิศพระวรกายและทรงงานด้วยพระปรีชาสามารถ ทรงวางรากฐานของกิจการต่าง ๆ อาทิ ด้านการทหารช่าง การพาณิชย์ การสื่อสาร การคมนาคม การไฟฟ้า การท่องเที่ยว และที่สำคัญ คือ การพัฒนากิจการรถไฟไทย อันเป็นประโยชน์มหาศาลแก่ชาติบ้านเมืองจวบจนปัจจุบัน
วันพุธที่ 28 กันยายน 2565
​รมต. อนุชา คิกออฟปล่อยคาราวานรถนิทรรศการ APEC 2022 สัญจร “APEC พร้อม ไทยพร้อม” สร้างการรับรู้คนไทยภาคภูมิใจ – มีส่วนร่วมเป็นเจ้าภาพเอเปค
​รมต. อนุชา คิกออฟปล่อยคาราวานรถนิทรรศการ APEC 2022 สัญจร “APEC พร้อม ไทยพร้อม” สร้างการรับรู้คนไทยภาคภูมิใจ – มีส่วนร่วมเป็นเจ้าภาพเอเปค
วันนี้ ( 28 กันยายน 2565) นายอนุชา นาคาศัย รัฐมนตรีประจาสานักนายกรัฐมนตรี เป็นประธานปล่อยตัวคาราวานรถนิทรรศการ APEC 2022 สัญจร “APEC พร้อม ไทยพร้อม” ภายใต้โครงการประชาสัมพันธ์การเป็นเจ้าภาพเอเปคของไทย ปี 2565 โดยจะปล่อยขบวนรถกระจายไปทุกภูมิภาค ครอบคลุม 76 จังหวัดทั่วไทย โดยมี พลโท สรรเสริญ แก้วกาเนิด อธิบดีกรมประชาสัมพันธ์ พร้อมด้วยคุณฐิติพันธ์ ทับทอง คุณแอนชิลี สก็อต - เคมมิส คุณอุกฤษ อุณหเลขกะ และสื่อมวลชนเข้าร่วมงาน
นายอนุชา นาคาศัย รัฐมนตรีประจาสำนักนายกรัฐมนตรี เปิดเผยว่า การที่ไทยได้เป็นเจ้าภาพจัดการประชุมความร่วมมือทางเศรษฐกิจในภูมิภาคเอเชีย–แปซิฟิก (เอเปค) ปี 2565 (Asia–Pacific Economic Cooperation : APEC 2022) จะเป็นโอกาสสาคัญของไทยในการสร้างความเชื่อมั่นให้กับประเทศ เพื่อรองรับการฟื้นฟูและขับเคลื่อนเศรษฐกิจไทยภายหลังสถานการณ์โควิด–19 ให้เติบโตอย่างยั่งยืน ยกระดับมาตรฐานทางเศรษฐกิจให้เป็นสากล เพิ่มขีดความสามารถการแข่งขันให้กับภาครัฐและภาคเอกชน ผ่านการแลกเปลี่ยนความรู้ ประสบการณ์ และการถ่ายทอดเทคโนโลยี รวมถึงการกระตุ้นเศรษฐกิจในประเทศ โดยเฉพาะภาคการเดินทางและการท่องเที่ยว
นายอนุชา กล่าวว่า กิจกรรมนิทรรศการ APEC 2022 สัญจร “APEC พร้อม ไทยพร้อม” มุ่งเน้นนำเสนอภายใต้แนวคิด Open. Connect. Balance. หรือ “เปิดกว้างสร้างสัมพันธ์ เชื่อมโยงกัน สู่สมดุล” เพื่อประชาสัมพันธ์ให้ กลุ่มเยาวชน คนรุ่นใหม่ และประชาชนชาวไทยเกิดความเข้าใจ ตระหนัก และมีส่วนร่วมในการใช้ประโยชน์จากการที่ไทยเป็นเจ้าภาพการจัดประชุมเอเปค ตลอดจนเข้าใจการพัฒนาประเทศตามแนวทางการสร้างสมดุลในทุกมิติ ทั้งด้านเศรษฐกิจ สังคม และสิ่งแวดล้อม ภายใต้โมเดลเศรษฐกิจชีวภาพ เศรษฐกิจหมุนเวียน และเศรษฐกิจสีเขียว (Bio–Circular–Green Economy Model หรือ BCG Economy Model) รวมถึงการนำเสนอโครงการต่าง ๆ ของรัฐบาลที่เกี่ยวเนื่องกับเอเปค และ BCG Economy Model พร้อมทั้งเชิญชวนชาวไทยเป็นเจ้าภาพอย่างมีมิตรภาพที่ดีร่วมกัน ผ่านคาราวานรถนิทรรศการ APEC 2022 สัญจรที่จะกระจายสู่ทั่วทุกภูมิภาค ครอบคลุม 76 จังหวัดทั่วประเทศไทย ตั้งแต่วันที่ 28 กันยายน 2565 เป็นต้นไป
“ไทยมีศักยภาพและความพร้อมอย่างยิ่งในการเป็นเจ้าภาพจัดประชุมเอเปค ซึ่งการปล่อยตัวคาราวาน รถนิทรรศการ APEC 2022 สัญจร APEC พร้อม ไทยพร้อม จะเป็นจุดเริ่มต้นในการสื่อสารสร้างการรับรู้ และ กระตุ้นความสนใจจากพี่น้องประชาชนคนไทยให้ร่วมเป็นส่วนหนึ่งในความภาคภูมิใจ ร่วมเป็นเจ้าบ้านที่ดี มีส่วนร่วม พร้อมมองเห็นโอกาส และประโยชน์จากการที่ไทยเป็นเจ้าภาพจัดการประชุมเอเปคในปี 2565 ซึ่งจะนาไปสู่ การต่อยอดในการพัฒนาประเทศ ทั้งในด้านการค้าการลงทุน และการท่องเที่ยว เป็นต้น” นายอนุชา กล่าว
วันพุธที่ 21 กันยายน 2565
กรมทางหลวงดำเนินโครงการก่อสร้างขยายทางหลวงหมายเลข 4 สาย ชุมพร - ระนอง ตอน บ้านทรายแดง - บ้านบางนอน จังหวัดระนอง แล้วเสร็จ
.....
กรมทางหลวง (ทล.) กระทรวงคมนาคม โดยสำนักก่อสร้างทางที่ 1 ได้ดำเนินโครงการก่อสร้างขยายทางหลวงหมายเลข 4 สายชุมพร - ระนอง ตอน บ้านทรายแดง - บ้านบางนอน จังหวัดระนอง ระยะทางประมาณ 17.75 กิโลเมตร จากขนาด 2 ช่องจราจร เป็นขนาด 4 ช่องจราจร แล้วเสร็จ เป็นการพัฒนาโครงข่ายทางหลวงแผ่นดินสายหลัก เชื่อมโยงระหว่างจังหวัดครอบคลุมทั่วประเทศให้เป็นทางหลวงขนาด 4 ช่องจราจร (ระยะที่ 2) ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ที่ต้องการเสริมสร้างศักยภาพการแข่งขันและการพัฒนาที่ยั่งยืนด้านต่าง ๆ ของประเทศ ทางหลวงหมายเลข 4 (ถนนเพชรเกษม) สายชุมพร - ระนอง ตอน บ้านทรายแดง - บ้านบางนอน เป็นส่วนหนึ่งของถนนเพชรเกษม ซึ่งทางหลวงหมายเลข 4 สายกรุงเทพมหานคร - จุดผ่านแดนถาวรสะเดา (เขตแดนไทย/มาเลเซีย) เป็นทางหลวงสายประธานของประเทศที่มุ่งสู่ภาคใต้ของประเทศไทย มีระยะทาง 1,277 กิโลเมตร นับเป็นทางหลวงสายที่ยาวที่สุดในประเทศไทย โดยมีเส้นทางเริ่มต้นที่สะพานเนาวจำเนียร (ข้ามคลองบางกอกใหญ่) ตั้งอยู่บนเส้นแบ่งการปกครองระหว่างเขตบางกอกใหญ่กับเขตธนบุรี กรุงเทพมหานคร สิ้นสุดที่จุดผ่านแดนถาวรสะเดา อำเภอสะเดา จังหวัดสงขลา บริเวณเขตแดนประเทศไทยกับประเทศมาเลเซีย โดยในปี 2558 มีปริมาณจราจรประมาณ 5,430 คัน/วัน
สำหรับโครงการดังกล่าวตั้งอยู่ในพื้นที่ตำบลทรายแดง และตำบางนอน อำเภอเมืองระนอง จังหวัดระนอง ก่อสร้างเป็นมาตรฐานทางชั้นพิเศษขนาด 4 ช่องจราจร (ไป - กลับข้างละ 2 ช่องจราจร) ระหว่าง กม. ที่ 585+250 - 603+000 ผิวทางแบบแอสฟัลท์คอนกรีต ช่องจราจรกว้างช่องละ 3.5 เมตร ไหล่ทางด้านนอกกว้าง 2.5 เมตร และด้านในกว้าง 0.5 เมตร แบ่งทิศทางการจราจรด้วยเกาะกลาง รวมงานก่อสร้างจุดกลับรถ พร้อมติดตั้งไฟฟ้าแสงสว่างตลอดเส้นทาง งบประมาณ 847,380,000 บาท
ทั้งนี้ โครงการก่อสร้างดังกล่าวจะทำให้ทางหลวงหมายเลข 4 ช่วงชุมพร - ระนอง เป็น 4 ช่องจราจรตลอดเส้นทาง โครงข่ายทางหลวงมีความสมบูรณ์และมีมาตรฐานดียิ่งขึ้น เพิ่มประสิทธิภาพรองรับการพัฒนาระบบโลจิสติกส์ และยุทธศาสตร์การเป็นเมืองท่าขนถ่ายสินค้าจากชายฝั่งทะเลตะวันออกไปยังชายฝั่งทะเลตะวันตก รวมถึงการพัฒนาพื้นที่ชายฝั่งทะเลตะวันตก ทำให้การคมนาคมขนส่งสะดวก รวดเร็ว ปลอดภัย ลดการสูญเสียชีวิตและทรัพย์สินที่จะเกิดจากอุบัติเหตุ ช่วยลดอัตราการเผาผลาญน้ำมันเชื้อเพลิง ส่งเสริมและเพิ่มมูลค่าด้านเศรษฐกิจ การค้า การท่องเที่ยว และเษตรกรรมในพื้นที่ ทล. ขอความร่วมมือผู้ใช้ทางปฏิบัติตาม “ชีวิตวิถีใหม่ ขับขี่อย่างปลอดภัย ไร้อุบัติเหตุ” ขับขี่ด้วยความระมัดระวังเพื่อความปลอดภัยของตัวท่านและผู้ร่วมทาง ประชาชนสามารถสอบถามเส้นทางการเดินทางได้ที่สายด่วน ทล. โทร. 1586 (โทรฟรีทุกเครือข่ายตลอด 24 ชั่วโมง)
วันอังคารที่ 25 ตุลาคม 2565
กระทรวงเกษตรฯ ร่วมการประชุมเจ้าหน้าที่อาวุโสเพื่อเตรียมการประชุมรัฐมนตรีอาเซียนด้านการเกษตรและป่าไม้ ครั้งที่ 44 และการประชุมที่เกี่ยวข้อง
กระทรวงเกษตรฯ ร่วมการประชุมเจ้าหน้าที่อาวุโสเพื่อเตรียมการประชุมรัฐมนตรีอาเซียนด้านการเกษตรและป่าไม้ ครั้งที่ 44 และการประชุมที่เกี่ยวข้อง
นายสมชวน รัตนมังคลานนท์ รองปลัดกระทรวงเกษตรและสหกรณ์ ในฐานะ SOM-AMAF Leader ของไทย เป็นหัวหน้าคณะผู้แทนไทย เข้าร่วมการประชุมเจ้าหน้าที่อาวุโสเพื่อเตรียมการประชุมรัฐมนตรีอาเซียนด้านการเกษตรและป่าไม้ (PREPSOM-44th AMAF) ครั้งที่ 44 และการประชุมที่เกี่ยวข้อง ระหว่างวันที่ 25 - 26 ตุลาคม 2565 โดยมี ดร.วนิดา กำเนิดเพ็ชร์ ผู้อำนวยการสำนักการเกษตรต่างประเทศ สำนักงานปลัดกระทรวงเกษตรและสหกรณ์ ผู้แทนหน่วยงานในสังกัดกระทรวงเกษตรและสหกรณ์ที่เกี่ยวข้อง อาทิ กรมการข้าว กรมประมง กรมปศุสัตว์ กรมวิชาการเกษตร กรมส่งเสริมการเกษตร กรมส่งเสริมสหกรณ์ สำนักงานมาตรฐานสินค้าเกษตรลาหารแห่งชาติ สำนักงานเศรษฐกิจการเกษตร และกรมป่าไม้ กระทรวงทรัพยากรธรรมชาติและสิ่งแวดล้อม เป็นองค์ประกอบคณะผู้แทนไทยเข้าร่วม ผ่านระบบการประชุมทางไกลออนไลน์ (Zoom Meeting)
สำหรับการประชุมเจ้าหน้าที่อาวุโสเพื่อเตรียมการประชุมรัฐมนตรีอาเซียนด้านการเกษตรและป่าไม้ (PREPSOM-44th AMAF) ครั้งที่ 44 และการประชุมที่เกี่ยวข้อง วันที่ 25 ตุลาคม 2565 นั้น ประกอบด้วย (1) การประชุมเจ้าหน้าที่อาวุโสเพื่อเตรียมการประชุมรัฐมนตรีอาเซียนด้านการเกษตรและป่าไม้ ครั้งที่ 44 (PREPSOM-44th AMAF) (2) การประชุมเจ้าหน้าที่อาวุโสเพื่อเตรียมการประชุมรัฐมนตรีอาเซียนด้านการเกษตรและป่าไม้กับเจ้าหน้าที่อาวุโสของจีน ญี่ปุ่น และสาธารณรัฐเกาหลี ครั้งที่ 22 (PREPSOM 22nd AMAF Plus Three) และ (3) การประชุมเจ้าหน้าที่อาวุโสเพื่อเตรียมการประชุมรัฐมนตรีอาเซียนอินเดียด้านการเกษตรและป่าไม้ ครั้งที่ 7 (PERPSOM-7th AIMMAF)
โดยการประชุมฯ ดังกล่าว มีขึ้นเพื่อรับทราบความก้าวหน้าการดำเนินงานตามกรอบความร่วมมือด้านอาหาร การเกษตร และป่าไม้ของประเทศสมาชิก รวมถึงความก้าวหน้าความร่วมมือของคู่เจรจาและองค์การระหว่างประเทศ ก่อนการประชุมระดับรัฐมนตรีอาเซียนด้านการเกษตรและป่าไม้ ครั้งที่ 44 และการประชุมที่เกี่ยวข้องในวันที่ 26 ตุลาคม 2565
วันพุธที่ 7 กันยายน 2565
รองโฆษกรัฐบาลเผย “พล.อ.ประวิตร”ห่วงใยประชาชน ได้รับกระทบฝนตกหนัก  สั่งการ7ข้อป้องกันน้ำท่วม ให้ทุกหน่วยประสานงานกทม.ตรง พร้อมช่วยเหลือทันท่วงที
รองโฆษกรัฐบาลเผย “พล.อ.ประวิตร”ห่วงใยประชาชน ได้รับกระทบฝนตกหนัก  สั่งการ7ข้อป้องกันน้ำท่วม ให้ทุกหน่วยประสานงานกทม.ตรง พร้อมช่วยเหลือทันท่วงที กำชับทุกหน่วยทำงานเชิงรุกตาม 13 มาตรการ รวดเร็ว ไม่ซ้ำซ้อน โปร่งใส
วันที่ 7 กันยายน 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า พล.อ.ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี ในฐานะประธานการประชุมกองอำนวยการน้ำแห่งชาติ (กอนช.) ห่วงใยพี่น้องประชาชนที่ได้รับผลกระทบฝนตกหนัก ได้กำชับให้บูรณาการทุกหน่วยงานที่เกี่ยวข้องภายใต้กองอำนวยการน้ำแห่งชาติ (กอนช.) ทำงานเชิงรุกตาม 13 มาตรการรับมือฤดูฝนที่ได้ประกาศไว้ก่อนหน้านี้อย่างเคร่งครัด
​น.ส.ทิพานัน กล่าวต่อว่า พร้อมกันนี้ พล.อ.ประวิตรยังมีข้อสั่งการเพิ่มเติมจาก 13 มาตรการเดิม ดังนี้
1.ในพื้นที่กรุงเทพมหานคร ให้ผู้รับผิดชอบแต่ละหน่วยงานมอบหมายให้มีผู้ประสานงานติดตามกับกรุงเทพมหานครโดยเฉพาะ เพื่อให้สามารถเข้าช่วยเหลือพี่น้องประชาชนได้ทันท่วงที
2.แก้ไขปัญหาสิ่งกีดขวางทางน้ำ โดยเร่งกำจัดหญ้าและวัชพืชบริเวณ คลองบางคูเวียง เขตทวีวัฒนา พร้อมประสานงานจังหวัดนนทบุรีเพื่อเปิดทางระบายน้ำให้ไหลได้สะดวก
3. เฝ้าระวังระบบระบายน้ำของประตูระบายน้ำ ให้สอดคล้องกับสถานการณ์น้ำและบริหารจัดการน้ำให้เหมาะสม เพื่อไม่ให้เกิดผลกระทบกระทบต่อพี่น้องประชาชน ที่ปลูกบ้านเรือนอยู่ริมแม่น้ำลำคลองต่างๆ
4. รายงานปริมาณน้ำฝน รวมถึงขีดความสามรถในการรับน้ำ และระบายน้ำของทุกเขื่อน เพื่อสร้างความเข้าใจและง่ายต่อการปฏิบัติการระบายน้ำทุกหน่วยงานอย่างต่อเนื่อง
5. ประเมินสถานการณ์น้ำจากทุกแหล่ง ทั้งปริมาณน้ำฝน ปริมาณน้ำในเขื่อน ระดับน้ำในแม่น้ำเจ้าพระยา และระดับน้ำทะเลหนุนตลอด 24 ชั่วโมง
6. ตรวจสอบความพร้อมและประสิทธิภาพแนวกระสอบทราย ป้องกันน้ำท่วมทุกจุด พร้อมปรับปรุงและเสริมแนวกั้นไม่ให้เกิดช่องว่างให้มีความแข็งแรงเพื่อรองรับสถานการณ์
และ7. หากมีสิ่งใดต้องดำเนินการเร่งด่วนและติดขัด ให้รายงานรองนายกรัฐมนตรีอย่างทันที
​
​“พล.อ.ประวิตรขอให้ทุกฝ่ายเร่งบูรณาการการทำงานเพื่อช่วยเหลือพี่น้องประชาชนด้วยความรวดเร็ว และไม่ซ้ำซ้อนและโปร่งใส”น.ส.ทิพานัน กล่าว
วันอังคารที่ 13 กันยายน 2565
กรมการขนส่งทางบก และสถาบันป้องกันควบคุมโรคเขตเมือง (สปคม.) เข้าร่วมกิจกรรมให้บริการด้านใบอนุญาตขับรถ ในงาน “Transport United for Happy Journey "
...
ด้วยกระทรวงคมนาคมกำหนดการจัดงาน “Transport United for Happy Journey : คมนาคมรวมเป็นหนึ่ง เพื่อการเดินทางแห่งความสุข” ระหว่างวันที่ 15 - 16 กันยายน 2565 ณ สถานีกลางบางซื่อ ซึ่งภายในงานจะมีการออกบูธเผยแพร่ประชาสัมพันธ์ภารกิจโครงการแผนงานและผลการดำเนินงานของหน่วยงานในสังกัดกระทรวงคมนาคม กรมการขนส่งทางบก (ขบ.) ในฐานะหน่วยงานภายใต้การกำกับดูแลของกระทรวงคมนาคม ได้นำกระบวนงานด้านใบอนุญาตขับรถร่วมให้บริการแก่ประชาชนทั่วไปที่มาร่วมงาน
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม กล่าวว่า บูธของ ขบ. จะให้บริการด้านใบอนุญาตขับรถต่าง ๆ เช่น การเปลี่ยนใบอนุญาตขับรถจากรูปแบบกระดาษเป็นรูปแบบบัตรพลาสติกที่มี QR Code การออกใบแทนใบอนุญาตขับรถเดิมที่ชำรุด สูญหาย หรือลบเลือน การต่ออายุใบอนุญาตขับรถส่วนบุคคล กรณีสิ้นอายุไม่เกิน 1 ปี ที่ผ่านการอบรมออนไลน์จากเว็บไซต์ www.dlt-elearning.com เรียบร้อยแล้ว การขอรับใบอนุญาตขับรถส่วนบุคคล (เปลี่ยนจากชนิดชั่วคราว 2 ปี เป็นส่วนบุคคล 5 ปี) กรณีสิ้นอายุไม่เกิน 1 ปี และการขอรับใบอนุญาตขับรถส่วนบุคคลใหม่ กรณีได้รับหนังสือรับรองผ่านหลักสูตรการอบรมและทดสอบสำหรับผู้ขอรับใบอนุญาตขับรถ จำนวน 15 ชั่วโมง จากโรงเรียนสอนขับรถที่ได้รับการรับรองจาก ขบ. ยกเว้นการขอรับใบอนุญาตขับรถใหม่ที่ยังไม่ผ่านการอบรม สำหรับผู้ที่สนใจขอต่ออายุใบอนุญาตขับรถ ให้เตรียมหลักฐาน 1) ใบอนุญาตขับรถเดิม 2) บัตรประชาชน 3) ใบรับรองแพทย์ที่ออกไม่เกิน 1 เดือน ทั้งนี้ เพื่อเป็นการอำนวยความสะดวกให้ประชาชน ภายในบูธให้บริการ ขบ. ได้รับความร่วมมือจากสถาบันป้องกันควบคุมโรคเขตเมือง (สปคม.) กรมควบคุมโรค ให้บริการตรวจสุขภาพและออกใบรับรองแพทย์สำหรับประชาชนที่มิได้เตรียมใบรับรองแพทย์มาเป็นหลักฐานในการต่ออายุใบอนุญาตขับรถอีกด้วย
อธิบดีกรมการขนส่งทางบก กล่าวเพิ่มเติมว่า นอกจากบูธของ ขบ. จะมีการให้บริการด้านใบอนุญาตขับรถแล้ว ยังมีการประชาสัมพันธ์การใช้แอปพลิเคชั่น DLT QR Licence แอปพลิเคชันแสดงใบอนุญาตขับรถบนสมาร์ทโฟนที่แสดงข้อมูลเหมือนใบอนุญาตขับรถฉบับจริง แต่เปลี่ยนมาอยู่ในรูปแบบดิจิทัล สามารถใช้แสดงแทนใบอนุญาตขับรถฉบับจริงได้ โดยจะมีการแนะนำการดาวน์โหลดแอปพลิเคชัน รวมถึงแนะนำการใช้ฟังก์ชันต่าง ๆ ของแอปพลิเคชัน อาทิ การแจ้งเตือนเพื่อแสดงวันหมดอายุของใบอนุญาตขับรถ ฟังก์ชันข้อมูลส่วนบุคคล แสดงสิทธิ์การรักษาพยาบาล โรคประจำตัว และกรุ๊ปเลือด แชร์พิกัดการเดินทางของเราให้คนอื่นทราบ รวมไปถึงการติดตามข่าวสารของ ขบ. ได้อีกช่องทางหนึ่งด้วย
วันอาทิตย์ที่ 25 กันยายน 2565
พลเอก ประวิตร ยืนยัน รัฐบาลต้องการให้ประชาชนมีความเป็นอยู่ที่ดีขึ้น มุ่งเน้นแก้ไขปัญหาความเดือดร้อน ขอให้ประชาชนเชื่อมั่นรัฐบาล
พลเอก ประวิตร ยืนยัน รัฐบาลต้องการให้ประชาชนมีความเป็นอยู่ที่ดีขึ้น มุ่งเน้นแก้ไขปัญหาความเดือดร้อน ขอให้ประชาชนเชื่อมั่นรัฐบาล
นางสาวทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า วันนี้ (25 กันยายน 2565) เวลา 14.00 น. พลเอก ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี ติดตามสถานการณ์น้ำท่วม ณ สะพานข้ามแม่น้ำป่าสัก (เทศบาลเมืองหล่มสักและเทศบาลตำบลตาลเดี่ยว) อำเภอหล่มสัก จังหวัดเพชรบูรณ์
ภายหลังตรวจเยี่ยมสถานการณ์อุทกภัย และรับฟังบรรยายสรุปสถานการณ์อุทกภัย พลเอก ประวิตร กล่าวพบปะกับประชาชนที่มาให้การต้อนรับว่า การเดินทางมาตรวจราชการในพื้นที่จังหวัดเพชรบูรณ์วันนี้ เนื่องจากมีความห่วงใยในความเดือดร้อนของพี่น้องประชาชนที่ประสบอุทกภัย ทั้งนี้ จากการรายงานของหน่วยงานที่เกี่ยวข้องทำให้รับทราบข้อมูลสถานการณ์น้ำ และความเดือดร้อนของประชาชนจากอุทกภัย ซึ่งจังหวัดเพชรบูรณ์เป็นพื้นที่ที่ประสบปัญหาอุทกภัยทุกปี
พลเอก ประวิตร กล่าวต่อไปว่า จากข้อเสนอแนะและแนวทางในการแก้ไขปัญหาที่ภาคส่วนต่าง ๆ เสนอ จะมอบหมายหน่วยงานที่เกี่ยวข้องรับไปดำเนินการอย่างเร่งด่วนให้เรียบร้อยภายในปี พ.ศ. 2567 ยืนยันรัฐบาลมีนโยบายสำคัญต้องการให้ประชาชนมีความเป็นอยู่ที่ดีขึ้น รัฐบาลมุ่งเน้นแก้ไขปัญหาความเดือดร้อนของประชาชนให้หมดไป ขอให้พี่น้องประชาชนเชื่อมั่นว่า รัฐบาลจะเร่งแก้ไข ปัญหาความเดือดร้อนและอำนวยประโยชน์ให้ทุกท่านอย่างเต็มที่
พลเอก ประวิตร ขอให้ข้าราชการทำงานเพื่อประชาชน ขอให้ประชาชนทุกคนมีสุขภาพกาย สุขภาพใจที่เข้มแข็งปราศจากโรคภัยต่าง ๆ โดยเฉพาะโรคโควิด-19 ดำเนินชีวิตอย่างมีความสุขให้มีความอยู่ดีกินดี เพื่อเป็นแรงสนับสนุนให้รัฐบาลพัฒนาประเทศให้มีความมั่นคง มั่งคั่งและยั่งยืนตลอดไป จากนั้น พลเอก ประวิตร ได้เดินพบปะทักทายกับประชาชนที่มาให้การต้อนรับอย่างเป็นกันเอง ก่อนจะเดินทางกลับกรุงเทพมหานคร
วันพฤหัสบดีที่ 22 กันยายน 2565
​วธ.ประกาศผล 11 สำนักงานวัฒนธรรมจังหวัดดีเด่น ปี 2565
​วธ.ประกาศผล 11 สำนักงานวัฒนธรรมจังหวัดดีเด่น ปี 2565
วธ.ประกาศผล 11 สำนักงานวัฒนธรรมจังหวัดดีเด่น ปี 2565
นายอิทธิพลคุณปลื้ม รัฐมนตรีว่าการกระทรวงวัฒนธรรม (รมว วธ.) กล่าวว่า กระทรวงวัฒนธรรม (วธ.) เป็นองค์กรที่ดำเนินงานด้านศาสนา ศิลปะ และวัฒนธรรม ภายใต้วิสัยทัศน์ “วัฒนธรรมและความคิดสร้างสรรค์ มีบทบาทนำในการพัฒนาเศรษฐกิจและสังคมไทย” โดยมีพันธกิจในการเทิดทูนสถาบันหลักของชาติ สืบสานศิลปวัฒนธรรม และวิถีชีวิตดีงามของสังคมไทย ส่งเสริมเศรษฐกิจวัฒนธรรมเพื่อสร้างคุณค่าทางสังคมและมูลค่าทางเศรษฐกิจ พัฒนาความสัมพันธ์ด้านวัฒนธรรมกับต่างประเทศและส่งเสริมบทบาททางวัฒนธรรมของไทยในเวทีโลก โดยสำนักงานวัฒนธรรมจังหวัด (สวจ.) ทั่วประเทศมีบทบาทภารกิจหลักในการขับเคลื่อนงานวัฒนธรรมในส่วนภูมิภาค ด้วยการแปลงนโยบายของรัฐบาล และ วธ.ไปสู่การปฏิบัติ รวมทั้งดำเนินงานบูรณาการความร่วมมือจากภาคีเครือข่ายทุกภาคส่วนและการให้บริการประชาชนในพื้นที่ต่าง ๆ ทั่วประเทศ ซึ่งได้ทุ่มเททั้งกำลังกาย สติปัญญา และกำลังทรัพย์ ทำให้ชุมชน สังคม มีความเข้มแข็งในมิติทางวัฒนธรรมและส่งผลให้การดำเนินงานด้านวัฒนธรรมประสบความสำเร็จตามเป้าหมาย
รมว.วธ. กล่าวอีกว่า การคัดเลือกสำนักงานวัฒนธรรมจังหวัดดีเด่น เป็นกิจกรรมที่วธ. ให้ความสำคัญดำเนินงานมาอย่างต่อเนื่องจนถึงปัจจุบัน เพื่อเป็นขวัญกำลังใจ เป็นเกียรติประวัติ และความภาคภูมิใจให้แก่สำนักงานวัฒนธรรมจังหวัด ที่มีความโดดเด่นและความสามารถในการบริหารจัดการองค์กร รวมทั้งเพื่อสร้างขวัญกำลังใจ เสริมแรงจูงใจ ในการปฏิบัติงานของบุคลากรในสำนักงานวัฒนธรรมจังหวัด และประชาสัมพันธ์เผยแพร่ผลงานของสำนักงานวัฒนธรรมจังหวัด โดยผลการคัดเลือกสำนักงานวัฒนธรรมจังหวัดดีเด่น ประจำปีงบประมาณ พ.ศ. 2565 มี 11 จังหวัด ได้แก่ 1. สำนักงานวัฒนธรรมจังหวัดชลบุรี 2. สำนักงานวัฒนธรรมจังหวัดเชียงราย 3. สำนักงานวัฒนธรรมจังหวัดนครราชสีมา 4. สำนักงานวัฒนธรรมจังหวัดปทุมธานี 5. สำนักงานวัฒนธรรมจังหวัดพังงา 6. สำนักงานวัฒนธรรมจังหวัดราชบุรี 7. สำนักงานวัฒนธรรมจังหวัดสุพรรณบุรี 8. สำนักงานวัฒนธรรมจังหวัดสุราษฎร์ธานี 9. สำนักงานวัฒนธรรมจังหวัดหนองคาย 10. สำนักงานวัฒนธรรมจังหวัดหนองบัวลำภู 11. สำนักงานวัฒนธรรมจังหวัดอุดรธานี
ทั้งนี้ สำนักงานวัฒนธรรมจังหวัดดีเด่น ประจำปีงบประมาณ พ.ศ. 2565 จะได้รับโล่รางวัลรัฐมนตรีว่าการกระทรวงวัฒนธรรม ในวันอาทิตย์ที่ 2 ตุลาคม 2565 ณ ห้องแกลลอรี่ ๕ หอศิลป์แห่งชาติ กรุงเทพมหานคร
วันจันทร์ที่ 31 ตุลาคม 2565
พม. เข้าช่วยเด็กถูกพ่อทำร้ายใน 10 นาที หลังรับแจ้งเหตุผ่านไลน์ “พม.พิษณุโลก พร้อมช่วย”
พม. เข้าช่วยเด็กถูกพ่อทำร้ายใน 10 นาที หลังรับแจ้งเหตุผ่านไลน์ “พม.พิษณุโลก พร้อมช่วย”
เมื่อวันที่ 30 ตุลาคม 2565 นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เปิดเผยว่า กระทรวง พม. โดยสำนักงานพัฒนาสังคมและความมั่นคงของมนุษย์จังหวัดพิษณุโลก ได้จัดทำ Line Official “พม.พิษณุโลก พร้อมช่วย” สำหรับรับแจ้งเหตุด่วนในพื้นที่ ซึ่งใช้เวลากว่า 7 เดือนในการพัฒนาแอปพลิเคชันดังกล่าว ล่าสุด มีการแจ้งเหตุจากพลเมืองดีว่าที่อำเภอวังทองมีเด็กชายวัย 7 ขวบ ถูกทำร้ายโดยผู้เป็นพ่อ อีกทั้งครอบครัวยังมีผู้สูงอายุป่วยติดเตียง จึงเกรงว่าจะได้รับอันตราย ซึ่งหลังจากได้รับเรื่องเพียง 10 นาที ทางเจ้าหน้าที่ได้เดินทางเข้าไประงับเหตุ และช่วยเหลือเด็กได้อย่างรวดเร็ว โดยเด็กได้เข้ารับการคุ้มครองที่บ้านผู้ใหญ่บ้านแล้ว นับว่าเป็นการเข้าช่วยเหลืออย่างทันเหตุการณ์ ทั้งนี้ ไลน์ดังกล่าวจะทำให้เจ้าหน้าที่สามารถดำเนินการได้อย่างรวดเร็ว โดยจะเชื่อมการทำงานกับตำรวจในจังหวัด และมีการระบุพิกัดของพื้นที่เกิดเหตุได้อย่างแม่นยำ
ด้านพลเมืองดีผู้แจ้งเหตุ กล่าวว่า Line Official “พม.พิษณุโลก พร้อมช่วย” ถือว่ามีประโยชน์มาก จากกรณีเด็กที่ถูกพ่อทำร้ายร่างกาย ตอนแรกคิดว่าจะแจ้งเจ้าหน้าที่ แต่ไม่มีเบอร์โทรศัพท์ และนึกได้ว่าเรามี Line Official นี้ จึงรีบแจ้งผ่านไลน์ดังกล่าว ปรากฎว่ามีเจ้าหน้าที่มาถึงที่เกิดเหตุภายในเวลาไม่ถึง 10 นาที และช่วยเด็กให้ปลอดภัยอย่างทันท่วงที อีกทั้งถ้าบ้านไหนมีคนพิการติดเตียงสามารถแจ้งขอรับการช่วยเหลือได้อีกด้วย นับว่าเป็นไลน์ที่ดีมาก
วันอาทิตย์ที่ 11 กันยายน 2565
โฆษกรัฐบาลเผย รัฐบาลยินดีวอลเลย์บอลหญิงทีมชาติไทยได้ลำดับที่ 1 รายการแข่งขันวอลเลย์บอล อาเซียน กรังด์ปรีซ์ 2022 ครั้งที่ 2 ตอกย้ำความเข้มแข็งของทีมไทย
โฆษกรัฐบาลเผย รัฐบาลยินดีวอลเลย์บอลหญิงทีมชาติไทยได้ลำดับที่ 1 รายการแข่งขันวอลเลย์บอล อาเซียน กรังด์ปรีซ์ 2022 ครั้งที่ 2 ตอกย้ำความเข้มแข็งของทีมไทย
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า รัฐบาลแสดงความยินดีและชื่นชมวอลเลย์บอลหญิงทีมชาติไทยที่ยังคงทำผลงานได้ยอดเยี่ยมอย่างต่อเนื่อง และล่าสุดสามารถคว้าลำดับที่ 1 จากรายการวอลเลย์บอล อาเซียน กรังด์ปรีซ์ 2022 ครั้งที่ 2 ซึ่งจัด ณ ยิมเนเซียมชาติชายฮอลล์ สนามกีฬาเฉลิมพระเกียรติ 80 พรรษา จังหวัดนครราชสีมา ระหว่างวันที่ 9-11 กันยายน 2565
ทั้งนี้ รายการวอลเลย์บอล อาเซียน กรังด์ปรีซ์ 2022 ครั้งที่ 2 ซึ่งมีทีมวอลเลย์บอลหญิงไทย ฟิลิปปินส์ อินโดนีเซีย และเวียดนาม เข้าร่วมการแข่งขัน ทีมสาวไทยแสดงผลงานได้อย่างยอดเยี่ยม คว้าชัยชนะได้ทุกการแข่งขัน โดยชนะฟิลิปปินส์ และอินโดนีเซีย 3 ต่อ 0 เซต และเกมสุดท้ายเจอกับเวียดนามเมื่อเวลา 18.00 น. ที่ผ่านมา ไทยก็สามารถเอาชนะไปได้ 3 ต่อ 0 เซต
“วอลเลย์บอลหญิงทีมชาติไทยสร้างรอยยิ้มและความภาคภูมิใจให้กับพี่น้องชาวไทยมาโดยตลอด โดยสามารถเอาชนะได้ตลอดการแข่งขัน แสดงให้เห็นว่าวอลเลย์บอลหญิงทีมชาติไทยยังคงมีศักยภาพและความสามารถที่โดดเด่นที่สุดในอาเซียน รัฐบาลขอชื่นชมและขอให้พี่น้องชาวไทยร่วมส่งแรงเชียร์สำหรับการแข่งขันรายการวอลเลย์บอลหญิงชิงแชมป์โลกที่จะเกิดขึ้นในปลายเดือนกันยายน 2565 ต่อไปด้วย” นายอนุชาฯ กล่าว
วันเสาร์ที่ 8 ตุลาคม 2565
โฆษกรัฐบาลเผย นายกฯ ห่วงใยสภาพจิตใจประชาชนต่อกรณีเหตุโศกนาฏกรรม กรมสุขภาพจิตแนะดูแลจิตใจ
โฆษกรัฐบาลเผย นายกฯ ห่วงใยสภาพจิตใจประชาชนต่อกรณีเหตุโศกนาฏกรรม กรมสุขภาพจิตแนะดูแลจิตใจ หลีกเลี่ยงการรับข่าวที่มากเกินไป ขอความร่วมมือหยุดส่งต่อภาพความรุนแรง โทรปรึกษาสายด่วนสุขภาพจิต 1323 ได้ฟรี ตลอด 24 ชม.
วันนี้ 8 ตุลาคม 65 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยกรณีเหตุโศกนาฏกรรมที่จังหวัดหนองบัวลำภู ก่อให้เกิดความเสียใจแก่คนไทยทั้งประเทศ เป็นเหตุการณ์ที่ไม่มีใครอยากให้เกิด และเหตุการณ์ดังกล่าวส่งผลให้เกิดความเครียดทางด้านจิตใจกับประชาชนทุกคน ซึ่งพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความห่วงใยในสภาพจิตใจของผู้ที่เผชิญเหตุการณ์ที่รอดชีวิต ผู้ที่สูญเสียบุคคลอันเป็นที่รัก รวมทั้งประชาชนคนไทยที่เกิดความเครียดทางด้านจิตใจจากเหตุการณ์ดังกล่าว
ทั้งนี้ โฆษกประจำสำนักนายกรัฐมนตรี กล่าวว่ากรมสุขภาพจิต กระทรวงสาธารณสุข ได้มีข้อแนะนำแก่ประชาชนในการดูแลจิตใจเมื่อทราบข่าวหรือเห็นภาพความรุนแรง คือ 1) หลีกเลี่ยงการรับข่าวที่มากเกินไป โดยใช้เวลากับกิจกรรมอื่น ๆ เพิ่มขึ้น เพื่อลดอารมณ์ และความเครียดจากการรับข่าวสาร 2) หยุดส่งต่อภาพความรุนแรง โดยไม่ส่งภาพเหตุการณ์ หรือ คลิปเหตุการณ์ ความรุนแรง ที่ส่งผลต่ออารมณ์ ความรู้สึก 3) ให้ความสำคัญกับอารมณ์ที่เกิดขึ้น ทั้งอารมณ์ช็อก เสียใจ โกรธ ทำใจไม่ได้ รู้สึกผิด สงบและยอมรับ 4) แบ่งปันความรู้สึก พูดคุย ระบายความรู้สึกโดยเน้นความเข้มแข็งของจิตใจ ที่สามารถจัดการความยากลำบากไปได้ และ 5) ถ้ารู้สึกไม่ไหว ขอคำปรึกษา ผ่านสายด่วนสุขภาพจิต 1323 ฟรี ตลอด 24 ชั่วโมง
“จากกรณีเหตุโศกนาฏกรรมที่เกิดขึ้น รัฐบาลและกรมสุขภาพจิต ขอความร่วมมือพี่น้องสื่อมวลชนและประชาชน หยุดการนำเสนอหรือส่งต่อภาพความรุนแรง รวมถึงภาพผู้เสียชีวิตและได้รับบาดเจ็บจากเหตุการณ์ความรุนแรงที่เกิดขึ้น ไม่โพสต์ ไม่ส่งต่อ เพราะภาพความรุนแรงไม่เคยก่อประโยชน์ใด อีกทั้งยังสร้างแผลใจในสังคม ซึ่ง พลเอก ประยุทธ์ จันทร์โอชา นายกรัฐมนตรีมีความห่วงใยในสภาพจิตใจของคนไทยทุกคน และขอให้ทุกคนให้กำลังใจซึ่งกันและกัน ร่วมผ่านช่วงเวลาแห่งความสูญเสียที่โหดร้ายนี้ไปด้วยกัน” นายอนุชาฯ กล่าว
วันศุกร์ที่ 9 กันยายน 2565
พลเอก ประวิตรฯ ขยายเวลาหนุนชดเชยน้ำมันผสมชีวภาพออกไปถึงปี 67 สั่งเร่งมาตรการติด Solar Rooftop ให้ประชาชนประหยัดและใช้พลังงานสะอาด
พลเอก ประวิตรฯ ขยายเวลาหนุนชดเชยน้ำมันผสมชีวภาพออกไปถึงปี 67 สั่งเร่งมาตรการติด Solar Rooftop ให้ประชาชนประหยัดและใช้พลังงานสะอาด
วันนี้ (9 กันยายน 2565) เวลา 09.30 น. ณ ห้องประชุม มูลนิธิอนุรักษ์ป่ารอยต่อฯ พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการนโยบายพลังงานแห่งชาติ ครั้ง ที่ 6/65 ผ่านสื่ออิเล็คทรอนิกส์ เพื่อติดตามสถานการณ์พลังงานและมาตรการรองรับผลกระทบประชาชน
โดยที่ประชุมร่วมพิจารณา และให้ความเห็นชอบ การขอขยายระยะเวลาการดำเนินงานของ แผนการลดการจ่ายเงินชดเชยน้ำมันเชื้อเพลิงที่มีส่วนผสมของเชื้อเพลิงชีวภาพ ออกไป 2 ปี จากเดิม ครบกำหนด 24 กันยายน 2565 เป็น 24 กันยายน 2567 และแผนการลดการจ่ายเงินชดเชยน้ำมันเชื้อเพลิงที่มีส่วนผสมของเชื้อเพลิงชีวภาพในช่วงปีงบประมาณ 2566-67 โดยมีสรุปสาระสำคัญ คือ กำหนดมาตรการลดการจ่ายเงินชดเชย น้ำมันเชื้อเพลิงที่มีส่วนผสมของเชื้อเพลิงชีวภาพ กลุ่มน้ำมันเบนซิน โดยทยอยลดการจ่ายเงินชดเชยแก่น้ำมันแก๊สโซฮอล์ อี 20 และ อี 85 จนไม่มีการชดเชยจากกองทุนน้ำมันเชื้อเพลิงภายใน 2 ปี และลดการจ่ายเงินชดเชยให้แก่กลุ่มน้ำมันดีเซล โดยทยอยการจ่ายเงินชดเชยให้แก่ น้ำมันดีเซลหมุนเร็วธรรมดา 20 และน้ำมันดีเซลหมุนเร็วบี 20 จนไม่มีการชดเชยจากกองทุนน้ำมันเชื้อเพลิง ภายใน 2 ปี โดยมอบหมายให้ สำนักงานกองทุนน้ำมันเชื้อเพลิง นำเรื่อง เสนอ ครม. พิจารณาต่อไป
พลเอก ประวิตร ฯ ย้ำร่วมตระหนักถึง สถานการณ์ราคาพลังงานโลกปัจจุบัน มีแนวโน้มปรับตัวสูงขึ้น ส่งผลกระทบต่อค่าไฟฟ้าและความเดือดร้อนของประชาชน พร้อมสั่งการให้ กระทรวงพลังงานและหน่วยงานที่เกี่ยวข้อง ต้องเร่งกำหนดและออกมาตรการส่งเสริมการผลิตไฟฟ้าจากพลังงานแสงอาทิตย์ แบบติดตั้งบนหลังคา ( Solar Rooftop ) ให้เร็วขึ้น เพื่อเป็นทางเลือกในการบรรเทาภาระค่าใช้จ่ายครัวเรือนของประชาชน รวมทั้งขอให้หน่วยงานรัฐ ต้องประหยัดพลังงานและร่วมกันณรงค์ประชาสัมพันธ์ให้ทุกภาคส่วน ช่วยกันประหยัดและใช้พลังงานอย่างมีคุณค่าและมีประสิทธิภาพ
วันอังคารที่ 13 กันยายน 2565
ครม.อนุมัติงบกลาง 1,747 ล้านบาท ส่งเสริมการผลิตข้าวอินทรีย์ รับเงินชดเชยรายละ 15 ไร่ สร้างความมั่นคงให้เกษตรกรกว่า 1.3 แสนราย
ครม.อนุมัติงบกลาง 1,747 ล้านบาท ส่งเสริมการผลิตข้าวอินทรีย์ รับเงินชดเชยรายละ 15 ไร่ สร้างความมั่นคงให้เกษตรกรกว่า 1.3 แสนราย
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 13 กันยายน 2565 ว่า ครม.อนุมัติงบกลางปีงบประมาณ พ.ศ.2565 รายการสำรองจ่ายเพื่อกรณีฉุกเฉินหรือจำเป็น วงเงิน 1,747.90 ล้านบาท สำหรับเป็นเงินอุดหนุนเกษตรกรของโครงการส่งเสริมการผลิตข้าวอินทรีย์ปี 2563 ตามที่กระทรวงเกษตรและสหกรณ์เสนอ โครงการส่งเสริมการผลิตข้าวอินทรีย์นี้ กรมการข้าวได้ดำเนินมาตั้งแต่ปี 2560 – ปัจจุบัน มีเกษตรกรสมัครเข้าร่วมโครงการแล้ว 58 จังหวัด 5,818 กลุ่ม รวม 130,082 ราย มีพื้นที่ผลิตข้าวอินทรีย์รวม 1,209,911 ไร่ โดยเกษตรกรที่เข้าร่วมโครงการจะได้รับเงินชดเชยรายได้จากการผลิตข้าวที่ได้ผลผลิตลดลงในระยะเริ่มต้นของการผลิตระบบอินทรีย์ไม่เกิน รายละ 15 ไร่ ในอัตราตามที่กำหนด คือ 1.เกษตรกรที่ผ่านการประเมินเตรียมความพร้อม (T1) ไร่ละ 2,000 บาท 2.เกษตรกรที่ผ่านการประเมินระยะปรับเปลี่ยน (T2) ไร่ละ 3,000 บาท และ 3.เกษตรกรที่ได้รับรองมาตรฐานการผลิตข้าวอินทรีย์ Organic Thailand (T3) ไร่ละ 4,000 บาท
สาเหตุที่จ่ายเงินชดเชยรายได้เกษตรกรที่เข้าร่วมโครงการเลื่อมปีงบประมาณนั้น เนื่องจากการผลิตข้าวอินทรีย์ส่วนใหญ่จะเก็บเกี่ยวในช่วงเดือนพฤศจิกายน – ธันวาคมของทุกปี ทำให้การตรวจประเมินระบบการผลิตข้าวอินทรีย์ การตรวจสอบความถูกต้องของข้อมูล และการจ่ายเงินอุดหนุนจะแล้วเสร็จก็ข้ามปีงบประมาณ อีกทั้งในปี 2563 ได้รับจัดสรรงบประมาณประจำปี 2564 มาแล้ว 450 ล้านบาท ซึ่งไม่เพียงพอ จึงจำเป็นต้องขอเสนออนุมัติงบกลางเพื่อใช้จ่ายในโครงการต่อไป
วันจันทร์ที่ 19 กันยายน 2565
กษ. แนะ “ผู้เพาะเลี้ยงสัตว์น้ำ” ในบ่อ – กระชัง เตรียมพร้อมรับมือน้ำท่วมน้ำหลากจากฝนตกหนัก
.....
กระทรวงเกษตรและสหกรณ์ โดยกรมประมงเผยว่าได้ติดตามสถานการณ์น้ำจากเหตุฝนตกหนักต่อเนื่องในหลายพื้นที่ พร้อมวิเคราะห์สถานการณ์เพื่อป้องกันภัยด้านการประมงอย่างใกล้ชิด ดำเนินการผ่าน “ศูนย์อำนวยการป้องกันและแก้ไขปัญหาภัยพิบัติด้านการประมง” (ศปภ.ปม.)
.
ได้สั่งการไปยังประมงจังหวัด เร่งประชาสัมพันธ์แจ้งเตือนเกษตรกรผู้เพาะเลี้ยงสัตว์น้ำให้เตรียมพร้อมรับมือ และเน้นย้ำเฝ้าระวัง “การเลี้ยงจระเข้” อย่างเข้มงวดเป็นพิเศษ
.
โดยเกษตรกรสามารถปฏิบัติตามข้อแนะนำ ดังนี้
• กรณีเลี้ยงสัตว์น้ำในบ่อ : ให้ขุดลอกตะกอนดินที่จะทำให้น้ำไหลเข้าออกได้อย่างสะดวก ปรับปรุงคันบ่อและเตรียมการป้องกันการหลุดรอดของสัตว์น้ำในบ่อ เช่น เสริมคันบ่อ หรือการทำผนังตาข่ายที่แข็งแรงสูงจากขอบบ่อรอบบ่อเลี้ยงสัตว์น้ำ
• กรณีเลี้ยงสัตว์น้ำในกระชัง : ให้ระวังกระชังเสียหาย ควรผูกยึดหลักให้แน่นและแข็งแรง จัดเตรียมอุปกรณ์ที่จำเป็นไว้ให้พร้อม เพื่อเป็นการป้องกันความเสียหายที่อาจเกิดขึ้นกับสัตว์น้ำที่เพาะเลี้ยงได้
.
ปัจจุบัน ได้ดำเนินการสำรวจพื้นที่ที่ได้รับความเสียหายจากน้ำท่วมแล้วใน 31 จังหวัด หากเกษตรกรผู้เพาะเลี้ยงสัตว์น้ำที่ขึ้นทะเบียนไว้กับกรมประมง ได้รับความเสียหายจากภัยน้ำท่วม สามารถขอรับความช่วยเหลือได้ที่สำนักงานประมงจังหวัด
.
ทั้งนี้ เกษตรกรสามารถติดต่อขอรับคำแนะนำได้ที่สำนักงานประมงอำเภอ สำนักงานประมงจังหวัด ศูนย์วิจัยและพัฒนาประมงในพื้นที่ หรือสอบถามรายละเอียดเพิ่มเติมได้ที่ 0 2558 0218 และ 0 2561 4740
#ไทยคู่ฟ้า#ร่วมต้านโควิด19
-------------------
วันอาทิตย์ที่ 2 ตุลาคม 2565
สธ. จัดหลักสูตร “วิทันตสาสมาธิออนไลน์” สร้างความเข้มแข็งในจิตใจบุคลากร สู่การทำประโยชน์ต่อส่วนรวม และประเทศชาติ
กระทรวงสาธารณสุข เปิดสถาบันพลังจิตตานุภาพ สาขา 303 กระทรวงสาธารณสุข พร้อมจัดหลักสูตร “วิทันตสาสมาธิออนไลน์” เสริมสร้างจริยธรรมแก่บุคลากรทุกระดับด้วยการฝึกเจริญสติ สร้างความเข้มแข็งภายในจิตใจ นำไปสู่การทำประโยชน์ต่อส่วนรวมและประเทศชาติ
วันนี้ (2 ตุลาคม 2565) ที่ ห้องประชุมไพจิตร ปวะบุตร สำนักงานปลัดกระทรวงสาธารณสุข จ.นนทบุรี นพ.โอภาส การย์กวินพงศ์ ปลัดกระทรวงสาธารณสุข พร้อมด้วย นพ.สุระ วิเศษศักดิ์ อธิบดีกรมสนับสนุนบริการสุขภาพ ในฐานะผู้ดูแลสถาบันพลังจิตตานุภาพ สาขา 303 กระทรวงสาธารณสุข ท่านเจ้าคุณ พระวชิรวรคุณ (เสริมพร ธมฺมวโร) เจ้าอาวาสวัดศรีรัตนธรรมาราม คณะกรรมการมูลนิธิสถาบันพลังจิตตานุภาพ หลวงพ่อวิริยังค์ สิรินฺธโร เป็นประธานฝ่ายสงฆ์ ดร.ศิริธัช โรจนพฤกษ์ เลขาธิการมูลนิธิสถาบันพลังจิตตานุภาพ หลวงพ่อวิริยังค์ สิรินฺธโร เป็นประธานพิธีฝ่ายฆราวาส ร่วมทำพิธีเปิดสถาบันพลังจิตตานุภาพ สาขา 303 กระทรวงสาธารณสุข และปฐมนิเทศ ปฏิญาณตนมอบตัวเป็นศิษย์ของนักศึกษาหลักสูตรวิทันตสาสมาธิออนไลน์ รุ่น 1 โดยมี บุคลากรกระทรวงสาธารณสุข 105 คน ร่วมพิธี
นพ.โอภาส กล่าวว่า กระทรวงสาธารณสุขมีนโยบายให้บุคลากรสาธารณสุขทุกระดับ ทุกสายงาน ได้รับการพัฒนาด้านคุณธรรม จริยธรรม ควบคู่กับความรู้ทางวิชาการในการให้บริการสุขภาพแก่ประชาชน เพื่อมุ่งสู่เป้าหมาย “ประชาชนสุขภาพดี เจ้าหน้าที่มีความสุข ระบบสุขภาพยั่งยืน” โดยมีการตั้งคณะกรรมการเสริมสร้างจริยธรรมสำนักงานปลัดกระทรวงสาธารณสุข เพื่อวางแผนจัดกิจกรรมปฏิบัติตามหลักธรรมของศาสนาที่บุคลากรนับถือ โดยศาสนาพุทธ ได้แก่ การสวดมนต์ การเดินจงกรม การนั่งสมาธิ, ศาสนาคริสต์ เป็นการศึกษาพระคริสตธรรมคัมภีร์ การอธิษฐานขอบพระคุณ และศาสนาอิสลาม มีการทำละหมาด การจ่ายซะกาต เป็นต้น ซึ่งจะดำเนินกิจกรรมทุกวันพุธ เวลา 15.30 – 16.30 น.
นพ.โอภาส กล่าวต่อว่า สำหรับการเปิดสถาบันพลังจิตตานุภาพ สาขา 303 และหลักสูตร “วิทันตสาสมาธิออนไลน์” เป็นกิจกรรมสากลที่ทุกศาสนาสามารถปฏิบัติร่วมกันได้ คือ การทำสมาธิ (Meditation) ฝึกสติ (Mindfulness) ซึ่งจะช่วยให้บุคลากรที่เข้ารับการอบรมเกิดผลอย่างน้อย 3 ประการ คือ มีเหตุผล มีความรับผิดชอบสูง และมีเมตตา รวมทั้งมีความเข้มแข็งในจิตใจ พร้อมรับมือกับทุกสถานการณ์ ส่งผลให้ทำงานได้อย่างมีประสิทธิภาพ ทำประโยชน์ต่อส่วนรวมและพัฒนาประเทศชาติให้มีความมั่นคงต่อไป
ทั้งนี้ สำนักงานปลัดกระทรวงสาธารณสุข โดยแก้วกัลยาสิกขาลัย ได้ขออนุมัติเปิดสาขาสถาบันพลังจิตตานุภาพ เพื่อเผยแพร่วิชาสมาธิ ถวายเป็นสักการบูชาแด่ เจ้าประคุณสมเด็จพระญาณวชิโรดม (พระอาจารย์หลวงพ่อวิริยังค์ สิรินฺธโร) โดยเปิดอบรมหลักสูตรวิทันตสาสมาธิออนไลน์ ซึ่งได้รับอนุมัติให้เปิดสถาบันพลังจิตตานุภาพ สาขา 303 กระทรวงสาธารณสุข เมื่อวันที่ 17 สิงหาคม 2565 ณ แก้วกัลยาสิกขาลัย อาคาร 2 ชั้น 7 ตึกสำนักงานปลัดกระทรวงสาธารณสุข
****************************************** 2 ตุลาคม 2565
วันพฤหัสบดีที่ 29 กันยายน 2565
รองนายกฯ อนุทิน มั่นใจ ไทยเป็นเจ้าภาพจัด โมโตจีพี 30 ก.ย.-2 ต.ค. ช่วยกระตุ้นเศรษฐกิจในช่วงการแข่งขันพร้อมสร้างแรงส่งภาคการท่องเที่ยวผ่านกิจกรรมโปรโมตซอฟต์พาวเวอร์
รองนายกฯ อนุทิน มั่นใจ ไทยเป็นเจ้าภาพจัด โมโตจีพี 30 ก.ย.-2 ต.ค. ช่วยกระตุ้นเศรษฐกิจในช่วงการแข่งขันพร้อมสร้างแรงส่งภาคการท่องเที่ยวผ่านกิจกรรมโปรโมตซอฟต์พาวเวอร์ทั้งมวยไทย อาหาร สถานที่ท่องเที่ยวในจังหวะเหมาะสมก่อนเข้าสู่ไฮซีซัน
วันที่ 29 กันยายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า นายอนุทิน ชาญวีรกูล รองนายกรัฐมนตรีและรมว.สาธารณสุข ได้รับรายงานเกี่ยวกับการเตรียมพร้อมของหน่วยงานที่เกี่ยวข้องทั้งภาครัฐ และเอกชนผู้สนับสนุน สำหรับการแข่งขันจักรยานยนต์ชิงแชมป์โลก รายการโมโตจีพี สนามประเทศไทย รายการโออาร์ ไทยแลนด์กรังด์ปรีซ์ 2022 ที่การแข่งขันจะมีขึ้นในวันที่ 30 ก.ย -2 ต.ค. นี้ ที่สนามช้างฯ เซอร์กิต จ.บุรีรัมย์ โดยขณะนี้มีความพร้อมในทุกด้าน และนักแข่งต่างเดินทางถึงสนามแข่งขันแล้ว
ทั้งนี้ นายอนุทิน จะเดินทางไปเป็นประธานเปิดการแข่งขัน และมอบรางวัลแก่ผู้ชนะในสนามประเทศไทย ในวันอาทิตย์ ที่ 2 ต.ค. 65 โดยมีกำหนดการตรวจเยี่ยมการจัดแสดงกิจกรรมของหน่วยงานภาครัฐและเอกชนที่ให้การสนับสนุนด้วย
น.ส.ไตรศุลี กล่าวว่า รองนายกรัฐมนตรีแสดงความมั่นใจว่าการเป็นเจ้าภาพจัดการแข่งขันจักรยานยนต์ชิงแชมป์โลก จะเป็นแรงกระตุ้นทางเศรษฐกิจในช่วงที่ประเทศอยู่ในการฟื้นฟูหลังการแพร่ระบาดของโควิด19 โดยจะส่งผลต่อเศรษฐกิจทั้งในระยะสั้นจากการเดินทางเข้ามาชมการแข่งขันของนักท่องเที่ยวทั้งไทยและต่างชาติ เกิดการใช้จ่ายในส่วนของโรงแรม ที่พัก ร้านอาหารและสถานที่ท่องเที่ยวในจังหวัดที่จัดการแข่งขันและจังหวัดใกล้เคียง เกิดเม็ดเงินกระจายลงไปถึงท้องถิ่น
สำหรับผลต่อการท่องเที่ยวในระยะยาวนั้น การท่องเที่ยวแห่งประเทศไทย (ททท.) ได้เตรียมแผนงานและจัดกิจกรรมการโปรโมตประเทศไทยเพื่อดึงดูดนักท่องเที่ยวจากทั่วโลกผ่านการเป็นเจ้าภาพจัดการแข่งขันในครั้งนี้ อาทิ การร่วมกับ ดอร์นา สปอร์ต เจ้าของลิขสิทธิ์การจัดการแข่งขันรถจักรยานยนต์ชิงแชมป์โลกนำนักแข่งในรายการโมโตจีพี มาลงนวมซ้อมมวยไทยเมื่อสร้างไวรัลประชาสัมพันธ์ ในธีมส่งเสริมการท่องเที่ยวของไทยผ่านศิลปะแม่ไม้มวยไทยที่เวทีมวยราชดำเนิน ซึ่งจะมีการเผยแพร่ไวรัลผ่านช่องทางต่างๆ ไปยังผู้ชมกว่า 800 ล้านคน ใน 207 ประเทศ ในช่วงสุดสัปดาห์นี้
นอกจากนี้ ในช่วงวันการแข่งขัน ททท. ได้เปิดพาวิลเลียน Amazing Thailand Festival at ThaiGP ให้บริการข้อมูลการท่องเที่ยวไทยแก่นักท่องเที่ยวทั้งไทยและต่างชาติ จัดกิจกรรมเป็นโซนต่างๆ อาทิ โซนเที่ยวไทย 5 ภาค โซน Sport Event มีกิจกรรมกีฬาในรูปแบบเกม Interactive
“รัฐบาลมีเป้าหมายและวางแผนเพื่อให้การเป็นเจ้าภาพจัดการแข่งขันโมโตจีพี ส่งผลบวกต่อเศรษฐกิจไทยมากที่สุด โดยเฉพาะการโปรโมตสถานที่ท่องเที่ยวและซอฟต์พาวเวอร์ของประเทศไทยอย่างมวยไทย อาหารไทย ซึ่งทั้งหมดจะเป็นแรงดึงดูดนักท่องเที่ยวให้เข้ามายังประเทศไทย และถือเป็นจังหวะที่เหมาะสมเนื่องจากตอนนี้กำลังใกล้เข้าสู่ไฮซีซันการท่องเที่ยวของไทยด้วย หากการท่องเที่ยวดีขึ้นจะส่งผลบวกต่ออุตสาหกรรมเกี่ยวเนื่องอีกจำนวนมาก มีการจ้างงาน และกระจายรายได้ลงสู่ท้องถิ่น โดยรองนายกรัฐมนตรีมั่นใจว่าจากการร่วมกันวางแผนงานเป็นอย่างดีของหน่วยงานที่เกี่ยวข้อง จะทำให้การจัดการแข่งขันในครั้งนี้จะบรรลุเป้าหมายที่รัฐบาลตั้งไว้ได้อย่างแน่นอน” น.ส.ไตรศุลี กล่าว
..........................
วันจันทร์ที่ 19 กันยายน 2565
การค้าชายแดน - ผ่านแดนไทยฟื้นตัว! คาดปี 65 เศรษฐกิจโตตามเป้า 5% มูลค่ากว่า 1.08 ล้านล้านบาท
.....
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่าภาพรวมการค้าชายแดนและการค้าผ่านแดน 7 เดือนแรก (ม.ค. - ก.ค. 65) มีมูลค่า 999,578 ล้านบาท เพิ่มขึ้น 2.98%
.
สถานการณ์ดังกล่าวถือเป็นสัญญาณบวกสะท้อนการฟื้นตัวอย่างต่อเนื่องของเศรษฐกิจไทย หลังจากที่รัฐบาลมุ่งมั่นผลักดันมูลค่าการค้าชายแดนและผ่านแดนของไทยมาโดยตลอด
.
ปัจจัยสำคัญที่ส่งผลให้การค้าชายแดนและผ่านแดนของไทยขยับตัวสูงขึ้น เช่น ค่าเงินบาทที่มีแนวโน้มอ่อนค่า ช่วยให้สินค้าไทยสามารถแข่งขันด้านราคาได้มากขึ้น และเศรษฐกิจประเทศเพื่อนบ้านเริ่มฟื้นตัว ส่งผลต่อการขยายตัวภาคการผลิตและการบริโภค เป็นต้น
.
ทั้งนี้ คาดการณ์ว่าช่วงครึ่งปี 65 การค้าชายแดนและผ่านแดนของไทยจะขยายตัวต่อเนื่อง จนส่งผลให้ภาพรวมเศรษฐกิจทั้งปี 65 เติบโตตามเป้า 5% คิดเป็นมูลค่า 1.08 ล้านล้านบาท
.
อ่านเพิ่มเติม คลิกhttps://www.thaigov.go.th/news/contents/details/59217
-------------------